remissie meester cornelis van tongerloo
kaerle etc. doen te wetene alle iegenwoirdige ende toecommende
dat wij ontfangen hebben die oitmoedige supplicatie van meester
cornelis van tongerloo medecyn residerende in onsen stadt van
antwerpen inhoudende hoe dat corts nae bamisse lestleden hij
geroepen is geweest tot eenen geheeten hans schaedere zeer
cranck wesende ende de selve crygende een flauwicheyt
buyten antwerpen te schelle van epilentie oft vallende
sieckte ende daer nae tot hem selven gecommen seyde
totten suppliant dat hij zeer gehouden was in eenen genaempt
kiliaen rytwysere ende dat van verteerde costen van acht
jaeren geleden hij dat voertyts voer vele andere persoonen dyckwils
bekendt heeft gehadt dat hij daeromme den meestdendeel van zijne
goederen den selven kiliaen laeten woude ende alzoe sandt de selve
hans corts daer nae tot antwerpen om zijnen bichtvadre ende
notaris genoempt heer christoffel vander heyden ende insgelycx
van zijne rekenboeck om van zijne dinghen te disponerene ende
bynnen een oft twee uren daer nae soe is de selve hans
veel crancker geworden dwelck de suppliant aensiende heeft
hem gevraeght oft hij zijn testament nyet maken en woude
voir den prochiaen aldaer die nyet verre van hem en was
ende die welcke te voeren by hem geweest hadde hem seggende
dat goet gedaen waer want gecrege hy alnoch sulcke
flauwichheyt hy soude daer inne mogen sterven aleer dander
notaris van antwerpen quame waerop hans antwoirde
jae quame mijnen rekenbouck ende ter stont viel de selve hans
in een flauwicheyt ende sterf sonder yet meer te sprekene oft yet
getesteert te hebbene nu is waer dat vier oft vyf daghen daer
nae de suppliant heeft hem met schoonen woorden sonder eenich
ander prouffyt gehadt te hebbene laten induceren ende verleyden
van eenen genoempt baltus pug$ir om getuyge te zijne ende
tonderteekene eene gefabriceert ende gefingeert testament byden
welcken svoirgn. kiliaens huysvrouwe ende kinderen souden byden
voirgn. wylen hans versien zyn geweest van zekere merckelycke
somme van penningen min nochtans gedragende dan de helft van
zynen goeden nae dbeste onthouden vanden suppliant hoe wel dat
des suppliants verstant ende meyninge was dat tselve
testament soude allenlyck inhouden een confessie oft beken$$$
van dat die voirs. hans geseeght ende bekendt hadde
dat hy inden voirgn. kiliaen zeer gehouden was ende
alzoe ter saken van desen testamente questie geresen is
tusschen eergen.. desselfs hans die welcke tselve
testament willen doen annichileren in onsen raide van
brabant heeft de suppliant voer zekere commissaris vanden
selven onsen raide by eede geaffirmeert uuyt vreese van
infame ende oick van geevelt ende geinvadeert te
worddene vanden ghenen die tselve testament met hem
geteekent hebben dat tselve testament goet ende alzoe geschiet was
meynende voer god almachtich daer innen nyet mesdaen te hebbene
uuyt saeken dat gelyck gesseght is de voirs. hans heeft bekendt
gehadt inden voirgn. kiliaen zeer gehouden te zyne ende dat hy
hans in wille was dat te makene en hadde hem god
metter doot nyet verascht ende oick aensiende dat de voirs.
kiliaen duer de costen vanden voirs. hans eensdeels was
arm gewordden nyet te myn naer dat de suppliant
voer den selven commissaris anderwerf oick by zynen eedt
geexamineert is geweest heeft hy gedeponeert ende vercleert
van als de warachtigheyt te wetene dat tselve testament
nyet anders geweest en heeft noch en is dan gefingeert
oft gefabriceert gelyck by zijnder depositien claerlyck sal
bevonden worden ten causen vanden welcken onse
marckgrave van antwerpen heeft den suppliant bynnen cortten
daghen herwerts aldaer geapprehendeert ende in stricten
gevanckenisse gestelt in meyninge wesende tegens hem
te procederen met rechte ende hoe wel tvoirn. mesval
den suppliant die altyts gestaen heeft tot goede fame
ende name sonder hem in eenighe andere zaeken weerdich
van reprehensien mesdragen te hebben hertelycken leet
is ende dat hy tselfde nyet gedaen en heeft by quaden
opsette fraude bedroch giericheyt om gelt oft om goet
want hy daer af noyt stuver proffyts gehadt noch begheert
en heeft meynende alzoe daer inne nyet te mesdoene
nyetmin beducht hem dat onse voirn. marcgrave tegens
hem criminelycken sal willen procederen twelck comen
soude tzynder geheelder bederffenisse ten zy dat onse
gracie ende genade hem hierop verleent worde alzoe
hy seegth ons daeromme oitmoedelyck biddende soe eest
dat wy de saken voirscreven overgemerct ende hier
op gehadt tadvys van onsen lieven ende getrouwen die cancellier
ende luyden van onsen raide in brabant den voirn. mr.
cornelis van tongherloo supliant geneghen wesende tzynder
bede ende supplicatie ende hem willen in dit stuck gracie ende
genade prefereren voer rigeur van justicien hebben inden
gevalle alsboven vergheven quytgeschonden ende geremitteert vergeven
schelden quyte ende remitteren uuyt sunderlinge gracie mits desen
tfeyt ende mesuzen boven verclaert mitgaders alle peyne ende boete
corporelle ende criminelle daer inne hy ter causen van dyen mit
diesseraencleeft jegens ons ende justicie mesdaen ende mesbruyct
mach hebben ende hebben hem als hier af wedergestelt
ende gerestitueert stellen weder ende restitueren tzynder goeder
fame ende naeme in onse lande van brabant ende allen
anderen onsen landen ende heerlicheyden mitgaders tzynen onverbeurden
goeden indien hy er eenighe heeft alzoe hy was voer de
toecompste van tvoerscreven mesuzen imponerende hier op
een eeuwich zwygen ende sillencie onsen procureur general ende allen
anderen onsen rechteren justicieren ende officieren wyen zy zyn
satisfactie ende beteringe eerst ende alvoeren gedaen der
geinteresseerder partyen in dyen die noch nyet gedaen en is
ende eenighe daer toe staet civilyck alleenlyck behoudelyck dat
de voirn. suppliant gehouden werdt tselve feyt ende mesuzen
jegens ons te beteren oick civilyck naer de gelegentheyt vanden
mesdaet ende faculteyt van zynen goeden ende oick te
reffonderen ende betaelen de redelycke costen van justicien
in dyen hier inne eenighe gedaen zyn al ter taxatie
ende arbiterscepe van onsen voirs. cancellier ende luyden van onsen
raide in brabant die wy daertoe committeren den welcken
wy bevelen dat voer hen geroepen de ghene dier behoiren
geroepen te zyne zy procederen wel ende duegdelyck ter verificatie
ende interinemente van desen nae heure vorme ende inhouden
welck interinemente hy suppliant gehouden sal zyn te versoucken
in onsen voirs. raide van brabant bynnen zes maenden
naestcomende nae.. date van desen upte peyne van te verliesen
deffect der selver ende tot taxatie ende arbiterscepe
vander amende civile ende costen van justicien voerseyt
ende dat gedaen ende de voirs. amende civile getaxeert
ende betaelt zynde in handen van onsen ontfanger diet
behoiren sal, die welcke gehouden wert daer af ontfanck
te maken rekeninge bewys ende reliqua te doene tonsen
proffyte metten anderen penningen van zijnen ontfanck zy onsen
drossaet van brabant meyer van loeven amman van
bruessel schoutetten van antwerpen ende vanden bossche ende allen
anderen onsen justicieren ende officieren iegenwoirdich ene toecomende
he$ren stedehouderen ene eenen iegelycken van hun besundere soe hem
toebehoiren sal doen laeten ende gedoogen den voirn. suppliant
van dese onse gracie remissie quytscheldinge ene pardoene
ende van alle den inhouden van desen inder vuegen ende manieren
voeren verhaelt rustelijck vredelijck volcommelijck ende eeuwelijck
genyeten ende gebruycken sonder hem te doene noch te laeten
geschien nu noch in toecommende tyden aen lyf noch aen
goet eenich hinder letssel oft moyenisse ter contrarien
maer by alzoe zyn lyf nu jegenwoirdelijck gevangen
soet voirs. is die stellen oft doen stellen terstont ende
sonder vertreck tot geheelder delivrancie want ons
alzoe gelieft ende ten eynde dat dit goet vast
ende gestadich blyve teeuwighen daghen soe hebben wy
onsen segel hier aen doen hangen behoudelijck in anderen
saken ons recht ene eenen yegelijcken tzyne in allen
gegeven in onse stadt van bruessele inde maent
van april int jaer ons heeren duysent vyfhondert
tweenveertich van onsen keyserrycke txxiiie ende
van onsen rycken van castillen ende anderen txxviie
aldus gescreven opte plycke byden keyser in zynen
raeide ende geteekent verreyken visa recepta
gecollationert ende bevonden accorderende
met zynen originale by my